次韻見寄二首
作者：釋德洪
朝代：宋

paragraphs: 心親出傾蓋，氣合論夙因。
久已仰高誼，竊伏淮海濱。
夫子真自重，不減南國珍。
笑談带富貴，翰墨生精神。
譬如千江月，處處能分身。
而予續高韻，坐客譏效顰。
安知磁石針，妙處無陳新。
思君欲夜話，痛嗟隔城闉。
熟讀寄來詩，秀色摩清春。
便覺海棠雨，圓吭爭滑唇。
游絲登百尺，飛絮沾泥塵。
要當爲設榻，敷以白氎巾。
看君把麈尾，抑氣思舊申。
涼肝藉苦語，激烈敢不遵。